**A BALATONFÜREDI RADNÓTI MIKLÓS**

**ÁLTALÁNOS ISKOLA**

**HÁZIRENDJE**

**„MINDEN, AMI AZ ISKOLÁBAN TÖRTÉNIK,**

**A GYERMEK BOLDOGSÁGÁT:**

**ADOTTSÁGAINAK KIBONTAKOZTATÁSÁT,**

**A SIKER ÖRÖMÉT, A TUDÁS MEGSZERZÉSÉT, AZ ALKOTÁST, A KÖZÖSSÉGHEZ TARTOZÁS ÉLMÉNYEIT KELL, HOGY SZOLGÁLJA.”**

**(Dr. Bíró Endre: Jogok az iskolában)**

HÁZIREND

TARTALOMJEGYZÉKE

I. TANULÓI MUNKAREND 3

1.1. A HÁZIREND CÉLJA ÉS TARTALMA 3

1.2. A TANÍTÁS RENDJE 4

1.3. TANÓRÁN KÍVÜLI FOGLALKOZÁSOK RENDJE 6

II. JOGOK, KÖTELESSÉGEK, HIÁNYZÁSOK 7

2.1. TANULÓI JOGOK ÉS KÖTELESSÉGEK 7

2.2. A TANULÓK KÖZÖSSÉGEI 8

2.3. TISZTSÉGVISELŐ TANULÓK FELADATAI 9

2.4. HIÁNYZÁSOK ÉS AZ IGAZOLÁS RENDJE 9

2.5. TÁJÉKOZTATÁSI KÖTELEZETTSÉG 10

III. TANULÓK ÉRTÉKELÉSE 10

3.1. TANULÓI TELJESÍTMÉNYEK ELISMERÉSE 10

3.2. A TANULÓK FEGYELMEZÉSE 12

3.3. OSZTÁLYOZÓ VIZSGÁK 13

IV. AZ INTÉZMÉNY HASZNÁLATI RENDJE 13

HASZNÁLATI ELŐÍRÁSOK, KÁRTÉRÍTÉSI KÖTELEZETTSÉG 13

V. TANKÖNYVRENDELÉS, TANKÖNYVTÁMOGATÁS ELJÁRÁSI RENDJE 15

VI. BEIRATKOZÁS AZ ELSŐ ÉVFOLYAMRA 15

Iskolánk neve:

BALATONFÜREDI RADNÓTI MIKLÓS ÁLTALÁNOS ISKOLA

Címe:

8230 BALATONFÜRED, NÁDOR U. 17.

Telefon és fax száma:

87/580-295; 87/482-409

OM azonosító: 037002

**I. TANULÓI MUNKAREND**

**1.1. A házirend célja és tartalma**

1.1.1. A házirend célja

Az iskolai házirendet az intézményvezető előterjesztésére a nevelőtestület a nemzeti köznevelésről szóló 2011. évi CXC. törvény 25.§-ának (4) bekezdésében foglalt felhatalmazása alapján fogadta el. A Házirend állapítja meg a tanulói jogok és kötelességek gyakorlásával, valamint az iskola munkarendjével kapcsolatos rendelkezéseket. A házirendbe foglalt előírások célja biztosítani az iskola törvényes működését, az iskolai nevelés és oktatás zavartalan megvalósítását, valamint a tanulók iskolai közösségi életének megszervezését. Az általános emberi együttélés szabályait be kell tartani. Tisztelni kell a tanulók, szüleik és tanáraik emberi méltóságát. /Köznev. törv. 46.§ (1). /

1.1.2 . A házirend hatálya

A házirend előírásainak betartása az iskolába járó tanulóknak, a tanulók szüleinek, az iskola pedagógusainak és más alkalmazottainak egyaránt kötelező.

A házirend előírásai vonatkoznak az intézmény pedagógiai programja alapján szervezett kötelező és nem kötelező tanórai foglalkozásokra, az iskolai tanítási időben, illetve tanítási időn kívüli programokra, tanulmányi kirándulásokra, amelyeken az iskola ellátja a tanulók felügyeletét, illetve minden esetben, amikor a tanulók az iskolában tartózkodnak.

Intézményünk minden diákja kulturált, udvarias és segítőkész magatartással tartsa be mindenkor:

- a társadalmi együttélés szabályait,

- viselkedjen méltóan az intézmény jó hírnevéhez,

- védje az iskola becsületét, gazdagítsa hagyományait,

- óvja saját és társai épségét és a közösség tulajdonát.

1.1.3. A házirend tartalma

A házirend határozza meg:

- a tanulói munkarendet,

- az intézményben és a rendezvényeken elvárt tanulói és szülői magatartást,

- a tanulói jogok gyakorlási, a kötelezettségek végrehajtási módját,

- a tanórai és a tanórán kívüli egyéb foglalkozások rendjét,

- a tanulók értékelését, a jutalmazást és a fegyelmezést,

- a helyiségek és az intézményi területek használati szabályait,

- a kártérítések rendezésének módját,

- a tankönyvrendelés eljárási rendjét,

- megfogalmazza, hogy a tanulók és nevelők milyenné szeretnék formálni az iskolát, hogyan kell művelődni, tanulni, a társadalmi életre készülve élni.

**1.2. A tanítás rendje**

1.2.1. Nyitva tartás és gyülekezés, a szülők tartózkodása az intézményben

Az intézmény tanítási napokon 6.30 -17.00 óráig tart nyitva.

A tanulók reggel 6.30 óra után léphetnek az iskola területére. Jó idő esetén 7.40 óráig az udvaron gyülekeznek. Rossz idő esetén a főbejárat melletti szobornál, illetve az emeleten, az igazgatói iroda előtt tartózkodhatnak. Csengetéskor sorakozó az első óra terembeosztása szerint. A tanulóknak a tanítás kezdete előtt legalább 10 perccel az iskolában meg kell jelenniük, legkésőbb 7.40 órakor. Az osztálytermekbe az alsó évfolyamosok 7.40 órakor, a felső évfolyamosok a szaktanár kíséretében 7.50 órakor mennek be. A szülők várakozási helye tanítás előtt és a tanítást követően a tantermek előtti, illetve az igazgatói iroda előtti terület.

A szülői kísérettel iskolába érkező gyermekek szülei 07.40 óráig tartózkodhatnak az iskolában. A tantermekbe becsengetés után a szülők nem léphetnek be. A délutáni tanórákról legkorábban 15.30 órakor vihetik haza a gyerekeket. Kivételt képeznek az igazgatói, tanári engedéllyel kikért tanulók, illetve a délutáni iskolai és iskolán kívüli szakkörön, különórán, foglalkozáson, edzésen részt vevő tanulók.

Az őszi és tavaszi tanítási időszakban a hétfői sorakozókkor hirdetést tartunk az iskola udvarán. A téli időszakban a felsős tanulóknak hétfőnként, az alsós tanulóknak csütörtökönként hirdetünk a sportcsarnokban.

1.2.2. Csengetési rend

A csengetés rendje a tanítási órák és az óraközi szünetek időtartamát határozza meg. A tanítás kezdete 07.50 órakor van, „nulladik” óra csak indokolt esetben tartható. A tanítási órák időtartama 45 perc.

A csengetés időrendje:

1. tanóra:7.50 órától 8.35 óráig, utána 10 perc szünet

2. tanóra: 8.45 órától 9.30 óráig, utána 15 perc szünet

3. tanóra: 9.45 órától 10.30 óráig, utána 10 perc szünet

4. tanóra:10.40 órától 11.25 óráig, utána 10 perc szünet

5. tanóra: 11.35 órától 12.20 óráig, utána 5 perc szünet

6. tanóra:12.25 órától 13.10 óráig, utána 20 perc szünet

7. tanóra: 13.30 órától 14.15 óráig

Rendkívüli esetben az igazgató rövidített órák tartását rendelheti el.

Becsengetés után a tanulók fegyelmezetten várják a pedagógust az osztálytermek előtt, illetve az órarend szerint kijelölt szaktantermek előtt. A tantermekbe csak a szaktanár engedélyével lehet belépni.

A tanuló a tanítási órák idején és a szünetekben csak a szülő személyes vagy írásbeli kérésére, osztályfőnöke vagy a részére órát tartó szaktanár engedélyével hagyhatja el az iskola területét. Rendkívüli esetben – szülői kérés hiányában – az iskola elhagyását az osztályfőnök, a szaktanár vagy az iskolavezetés engedélyezheti.

Az iskolában 7.20 órától 13.45 óráig nevelői ügyelet működik és ellenőrzi a rendet.

Az óraközi szüneteket a tanulók az ügyeletes nevelők utasítása szerint az osztálytermekben, a folyosókon, vagy az udvaron töltik a kulturált magatartás szabályait betartva. A tízórai szünet első 8 percében a terembeosztás szerinti 2. óra termében fogyasztják el ennivalójukat a tanulók.

A szünetekben a teremben csak a hetes, illetve a tantárgyi felelősök tartózkodhatnak, ha erre utasítást kapnak a szaktanártól. A szünetekben a tanuló magatartása feleljen meg a társas együttélés szabályainak. Vigyázzon a saját és társai testének, ruházatának épségére és tisztaságára. Óvja a fákat és a bokrokat. Labdázni csak a sportpályákon, illetve a kijelölt területeken lehet.

A tanulók az iskola létesítményeit, helyiségeit csak a pedagógus felügyeletével használhatják. Ez alól felmentést csak az iskola igazgatója adhat.

Az iskola épületeit, helyiségeit, berendezéseit, rendeltetésüknek megfelelően szabad használni. A tanulók a hivatalos helyiségekbe való belépés előtt kopogtatnak és várnak, míg engedélyt kapnak a belépésre. A tanulók a keresett tanárt a tanári folyosó előtt várják meg.

1.2.3. Tanítási órák rendje

A tanítási órákon minden tanuló feladata, hogy:

- előkészítse a szükséges tanfelszereléseit

- csak a tanórákhoz szükséges tanszerek, eszközök legyenek nála

- figyeljen és teljesítse feladatait – képességeinek megfelelően

- kézfelemeléssel jelezze szólási szándékát, és a pedagógus felszólítására feleljen

- a tanterembe lépő – távozó felnőttet lehetőség szerint felállással és a napszaknak megfelelő köszöntéssel üdvözölje

- az ülésrend szerint egyenes testtartással óvja egészségét

- az órák végén, illetve a tanítás végén tisztaságot és rendet hagyjon maga után

1.2.4. A tanulók megjelenése, felszerelése

A tanulók megjelenése, felszerelése legyen iskolába illő, tiszta és gondozott.

Az ünnepélyeken és rendezvényeken ünnepi ruha viselése kötelező. Lányok: fehér blúz, sötét szoknya, fiúk: fehér ing, sötét nadrág vagy öltöny. Testnevelési órákon csak tornafelszerelésben (fehér póló, kisnadrág, váltó zokni, melegítő, sportcipő) lehet részt venni.

Az iskola a tanuló munkahelye, ezért a diák megjelenése legyen mértéktartó!

Elvárjuk, hogy az iskolában hivalkodó ékszert (piercing), divatcikkeket, hajviseletet, valamint az életkornak nem megfelelő öltözéket és kozmetikai szereket (arcfestés, testfestés, tetoválás, körömlakk, műköröm) ne használjanak! Az épületen belül a gyerekek ne viseljenek sapkát, kapucnit.

Az iskolában feltűnő, a jó ízlés határát túllépő hajfestést (színes csíkok, melír) nem alkalmazhatnak.

El kell különíteni az iskola által elvárt hétköznapi megjelenést és öltözetet a szabadidős szereléstől.

Balesetveszélyes cipőt, ruhát, ékszereket tanulóink nem hordhatnak, nem viselhetnek.

**1.3. Tanórán kívüli foglalkozások rendje**

1.3.1. Jelentkezés és részvétel

A tanórán kívüli foglalkozásokra (napközi, tanulószoba, szakkör, sportkör, énekkar, alapfokú művészeti oktatás) a diák tanév elején, szeptember első hetében, a szülő aláírásával jelentkezhet. A tanulók a napközibe és a tanulószobára rászorultság és indokoltság alapján, szülői kérésre, illetve az ifjúságvédelmi felelősök javaslata alapján nyernek felvételt. A felvett tanulók foglalkozáson való részvétele a tanév elejétől a tanév végéig kötelező.

A napközis foglalkozás a tanítási napokon 11.30 órától 16 óráig tart. Az iskola 16 órától 17 óráig felügyeletet biztosít az iskolában maradó napközis tanulók számára.

A tanórán kívüli foglalkozások előtt és közben a tanulószobán, a könyvtárban vagy az igazgatói iroda előtti előtérben, illetve az öltözőkben lehet várakozni.

Az iskola épületében az utolsó tanítási óra után csak a

- napközisek vagy tanulószobások,

- az iskolában ebédelő tanulók,

- szakköri, sportköri, énekkari foglalkozásokon,

- hitoktatáson résztvevők,

- a könyvtárban tanuló gyerekek,

- valamely iskolai szervezésű programon vagy annak előkészítésében résztvevő tanulók tartózkodhatnak, akiknek ezt tanáruk engedélyezte és a felügyeletüket ellátja.

A vidéki tanulók a busz indulásáig a könyvtárban vagy a tanulószobán tartózkodhatnak. Hangoskodással nem zavarhatják a délutáni tanórákat (13.45-15.30)

1.3.2. Az étkezés rendje

Az étkezés az ebédlőben folyamatosan, 11.30 órától 13.30 óráig tart tanári felügyelet mellett.

A napközisek nevelőjükkel érkeznek, a menzás diákok az étterem időbeosztása szerint ebédelhetnek a menzás tanárok felügyelete mellett.

A tanulók kötelesek az étterem rendjét, és a civilizált étkezés szabályait betartani!

Ellenkező esetben a rendbontó magatartás fegyelmező intézkedést von maga után.

Az étkezési térítési díjat minden hónapban a kijelölt időpontban kell befizetni a gondnokságon.

A büfé reggel 7 órától a szünetekben, az órák után 14 óráig tart nyitva. A tanulóknak a büfé látogatásakor ügyelni kell a pontos órakezdésre.

**II. JOGOK, KÖTELESSÉGEK, HIÁNYZÁSOK**

**2.1. Tanulói jogok és kötelességek**

2.1.1. Minden tanuló joga:

Részesüljön:

- az adottságainak, a képességeinek, az érdeklődésének megfelelő nevelésben és oktatásban,

- elméleti és gyakorlati képzésben,

- egészségvédelem, baleset- és munkavédelemben,

- rászorultságakor szociális támogatásban,

- érdemi tájékoztatásban és érdekvédelemben.

Védje, tartsa tiszteletben:

- mások emberi méltóságát, jogait, azok gyakorlását,

- világnézeti meggyőződését,

- nemzeti, etnikai önazonosságát.

Vegye igénybe:

- a napközi otthoni, tanulószobai ellátást,

- az egészségügyi, étkezési szolgáltatást,

- az intézmény létesítményeit,

- a diákjuttatásokat, kedvezményeket, balesetbiztosítást.

Vegyen részt:

- a választható foglalkozásokon,

- a tanulmányi kirándulásokon,

- az érdekeit érintő döntések meghozatalában,

- a diákönkormányzat munkájában,

- az alapfokú művészeti képzésben,

Továbbá:

* Mások emberi méltóságát tisztelve nyilvánítson véleményt, ismerje és gyakorolhassa jogait.
* Ismerje meg az iskola pedagógiai programját, a helyi tanterv követelményeit.
* Kulturált formában tájékozódjon tanulmányi előmenetelével, érdemjegyeivel, tanulmányi munkája értékelésével összefüggő kérdésekről.
* Vitás ügyekben, sérelem esetén segítséget kérhet az osztályfőnökétől, a diákönkormányzatot segítő felnőttől vagy az iskola igazgatóságától.

2.1.2. Minden tanuló kötelessége

* Teljesítse tanulmányi kötelezettségét rendszeres munkával, fegyelmezett magatartással képességeinek megfelelően.
* Aktívan és pontosan vegyen részt a szükséges felszereltséggel:
* a kötelező és választott órákon és foglalkozásokon és ezek előkészítésében,
* az intézmény ünnepélyein és közösségi rendezvényein és ezek előkészítésében,
* megjelenése, öltözködése ápolt és ízléses, életkorának megfelelő legyen,
* iskolai és városi ünnepélyeken viseljen ünneplő ruhát,
* tanulóink iskolán kívül úgy viselkedjenek, hogy magatartásukkal kivívják a felnőttek elismerését.
* Legyen udvarias, előzékeny, tartsa be a közlekedési szabályokat.
* A napszaknak megfelelően köszönjön az iskola nevelőinek, valamennyi dolgozójának, illetve az iskola területén lévő idegeneknek.
* Vigyázzon az iskola felszerelésére, berendezésére.
* Minden kijelölt tanulónak részt kell vennie az iskola által szervezett, vagy benevezett versenyeken, és ott tudásával, példamutató magatartásával méltóképpen képviselje iskolánkat.
* Felmentést az iskolai versenyeken való részvétel alól csak az igazgató adhat. Betegség esetén a hiányzást a diáknak orvosi igazolással igazolnia kell!

A tanulók egyéb kötelességei betartani

- a házirendet, az intézményi szabályokat,

- a tanórák (foglalkozások) és a gyakorlati képzés rendjét,

- az egészségvédő és a biztonságvédő ismereteket,

- az eszközök, berendezések használati szabályait,

- az iskola területén ne kerékpározzon, rollerezzen, gördeszkázzon,

- napraforgó- és tökmagot ne fogyasszon, rágógumit ne rágjon,

- mobiltelefont, okosórát, Ipodot és egyéb vezeték nélküli eszközt ne használjon, illetve kikapcsolt állapotban tartsa a szekrényében a délelőtti tanórákon és a szünetekben valamint a délutáni tanórák alatt.

Óvja saját és társai:

- testi épségét, egészségét és biztonságát.

* Tartsa tiszteletben az intézmény vezetőit, pedagógusait, alkalmazottait, valamint tanulótársait és emberi méltóságukat, jogaikat ne sértse. Jogellenes mások bántalmazása, megalázása, egészségének veszélyeztetése. E cselekedet már első alkalommal súlyos büntetést von maga után.
* Haladéktalanul jelentse a pedagógusnak a veszélyes állapotot, tevékenységet, balesetet.
* Tilos a fiatal szervezetre különösen káros hatású dohányzás, energiaital, szeszes ital és kábító hatású szerek fogyasztása és terjesztése.

**2.2. A tanulók közösségei**

2.2.1. Az iskolában a tanulók a következő tanulási közösségek munkájában vehetnek részt:

- diákönkormányzat,

- osztály- és napközis csoport,

- szakkör,

- sportkör,

- hittan,

- egyéb: énekkar, művészeti csoport, korrepetálás.

2.2.2. Az emelt szintű csoportoknál és a csoportbontásoknál csoportváltásra a tanulók részére szülői kérés esetén tanév végén van lehetőség, indokolt esetben igazgatói engedéllyel félévkor is.

2.2.3. A tagozatos testnevelésre járó tanulók indokolt esetben (sérülés, vagy egészségügyi problémák) válthatnak csoportot. A csoportváltáshoz igazgatói és szaktanári engedély szükséges.

2.2.4. A testnevelés óra alól felmentést csak orvos adhat. Indokolt esetben, tanévenként maximum 3 alkalommal a szülő is kérhet felmentést gyermeke számára.

2.2.5. A nemzeti köznevelésről szóló 2011. évi CXC. törvény 27.§ (11) alapján a mindennapos testnevelés legfeljebb heti két órája alól az igazgató felmentést adhat, egyesületben, sportszerződés alapján legalább heti két óra sporttevékenységet folytató tanuló részére, amennyiben a tanuló edzése a délutáni testnevelés órával ütközik. A felmentéshez szülői kérelem és a sportszervezet által kiállított igazolás szükséges.

**2.3. A tisztségviselő tanulók feladatai**

A hetesek feladatai

- Felügyelnek a házirend osztálytermi betartására,

- Biztosítják a tanítás feltételeit:

- becsukják a folyosói szekrényajtókat,

- lehetőség szerint kiszellőztetik a tantermet,

- nappal lekapcsolják a tanterem világító berendezéseit,

- letörlik a táblát, gondoskodnak krétáról,

- jelentik a tanórák elején a hiányzókat a pedagógusnak,

- egyikük bejelenti az igazgatói irodán, ha a tanterembe 5 perccel a becsengetés után nem érkezett pedagógus a tanórára,

- jelentik a szünetekben a rendbontást az ügyeletes tanárnak,

- folyamatosan tájékoztatják az osztályfőnököt a hét eseményeiről,

- gondoskodnak a tanterem tisztaságáról, rendjéről:

- az utolsó tanóra végén felhelyeztetik a székeket a padra,

- táblákat letörlik, ablakokat bezárják, a virágokat öntözik,

- végrehajtják az osztályfőnök utasításait.

**2.4. Hiányzások és az igazolás rendje**

2.4.1 .A távolmaradás indoklása

A tanuló köteles részt venni a tanítási órákon és a választott órán kívüli foglalkozásokon, valamint az iskola hivatalos rendezvényein.

A tankötelezettség miatt a tanulóknak betegség miatti hiányzásukról orvosi igazolást kell hozniuk, melyet az osztályfőnöknek kell átadni a hiányzást követő első tanítási napon, legkésőbb a hiányzást követő első osztályfőnöki órán. Az orvosi igazolást a szülő elektronikus naplón keresztül is elküldheti az osztályfőnöknek.

Tanítási időben lehetőség szerint (szakorvosi rendelés kivételével) délutáni orvosi rendelés vehető igénybe.

A szülő a tanuló hiányzásából egy tanévben öt napot igazolhat az elektronikus naplón keresztül. A hiányzás miatti tanulmányi elmaradást a tanulónak pótolni kell.

2.4.2. Távolmaradási kérelem

A szülő gyermeke számára – előre tudott jelentős családi esemény miatt – előzetes távolmaradási kérelmet írhat. Egy napos mulasztást az osztályfőnök, ennél hosszabb hiányzást, tanévenként maximum öt napot (sítábor, üdülés) az iskola igazgatója engedélyezhet a tanuló tanulmányi előmenetele, magatartása, addigi mulasztásai alapján. Kivételt képez az a tanuló, akinek előző tanévi hiányzása meghaladta a száz órát. Az engedélyezett távollét alatti tanulmányi elmaradást a tanulónak pótolnia kell, az osztályfőnök, ill. a szaktanár által megszabott határidőig.

A tanóráról való késések esetén a percek összeadódnak, összegzését az osztályfőnök végzi. Ha ez eléri a 45 percet, akkor az osztályfőnök mérlegelése után igazolt vagy igazolatlan mulasztásnak minősül a hiányzás.

A szülőnek a betegség, vagy más rendkívüli ok miatti hiányzás első napján értesíteni kell a tanuló osztályfőnökét vagy az igazgatóságot. Az étkezési létszámot 2 nappal az étkezés előtt kell lejelenteni, ezért hiányzás esetén kérjük ezt figyelembe venni.

Nem számít hiányzásnak az iskolai rendezvényen való részvétel (versenyen, rendezvényen való részvétel, iskolai táborozás, kirándulás).

2.4.3. Az osztályfőnöki igazolás

A tanuló tanítási óráról való késését és hiányzását a pedagógus az elektronikus osztálynaplóba jegyzi be. A mulasztásokat igazoltnak kell tekinteni, ha a tanuló előzetesen engedélyt kapott a távolmaradásra.

A mulasztott órák heti összesítése után a hiányzások szülői és orvosi indoklását az osztályfőnök mérlegeli, és ennek függvényében igazolja (vagy nem igazolja) a mulasztást.

Igazolatlan az a hiányzás, melynek indoklását az osztályfőnök nem fogadja el. Az igazolatlan hiányzás fegyelmező intézkedést von maga után, melynek során az igazolatlanul mulasztó tanuló az adott hónapban rossz (kettes) magatartás osztályzatot kap.

**2.5.Tájékoztatási kötelezettség**

Az első igazolatlan mulasztás esetén az igazgató azonnal értesíti a szülőt. A tizedik igazolatlan mulasztáskor az igazgató értesíti a szülők mellett a kormányhivatalt és a gyermekjóléti szolgálatot. Ha a tanuló igazolatlan mulasztása eléri az ötven órát, az igazgató értesíti a tanuló tényleges tartózkodási helye szerint illetékes jegyzőt és a kormányhivatalt. /(20/2012. (VIII. 31.) EMMI rendelet 51.§./

**III. TANULÓK ÉRTÉKELÉSE**

**3.1. Tanulói teljesítmények elismerése**

3.1.1.Intézményi elvárások, a dicséret elvei

A nevelőtestület az európai kultúra társadalmi szabályaihoz igazodó magatartást vár el a tanulói jogviszonyban álló diákoktól, az életkori fejlettségüknek megfelelő módon. Az elvárt viselkedési normáknak kell megfelelni az intézményen belül, valamint azon kívül is a közterületeken és a városi rendezvényeken.

Iskolánk dicséretben részesíti, jutalmazza azt a tanulót, aki képességeihez mérten:

- tanulmányait kiemelkedően végzi

- kitartóan szorgalmas

- példamutató közösségi magatartást tanúsít

- eredményes kulturális tevékenységet folytat

- kimagasló sporteredményt ér el

- jól szervezi és irányítja a közösségi életet

- tartós, vagy kiváló eredményű közösségi munkát végez

- egyéb módon hozzájárul az iskola jó hírnevéhez.

3.1.2. A dicséret formái

A dicséretes tanulók nevét kihirdetjük a heti eredményhirdetéskor.

Az írásos dicséretek formái:

- tanítói, tanári, nevelői dicséret,

- osztályfőnöki dicséret,

- igazgatói dicséret,

- nevelőtestületi dicséret,

- „Jó tanuló - jó sportoló” díj,

- Radnóti – díj.

Az egész tanévben kiemelkedő teljesítményű tanulók tantárgyi, szorgalmi és magatartási dicséretét a bizonyítványba is be kell vezetni, a tanévzáró ünnepély nyilvánossága előtt oklevéllel el lehet ismerni.

A dicséretes tanulók könyv- és tárgyjutalomban részesülhetnek. Elismerés illeti meg a tanulmányi és kulturális versenyek győzteseit, az év tanulóit, az év sportolóit, az iskola jó hírnevét öregbítő tanulókat.

3.1.3. A dicséret fokozatai

Helyi iskolai verseny:

- részvételért a tantárgyból ötös érdemjegy,

- jó helyezésért oklevél.

Városi vagy területi verseny:

- jó helyezésért osztályfőnöki vagy szaktanári dicséret.

Megyei verseny:

- I-III. helyezésért igazgatói dicséret,

- IV-VI. helyezésért osztályfőnöki vagy szaktanári dicséret.

Országos verseny:

- I-X. helyezésért igazgatói dicséret,

- több tantárgyból elért jó eredmény esetén nevelőtestületi dicséret adható.

**3.2. A tanulók fegyelmezése**

3.2.1 .Fegyelmező intézkedések

Azt a tanulót, aki,

• az iskola dolgozóival, tanulótársaival szemben tiszteletlen, az órán többszöri figyelmeztetés ellenére sem dolgozik, tanulótársai munkáját akadályozza, a tanóra rendjét rendszeresen bomlasztja,

• tanulmányi kötelezettségeit folyamatosan nem teljesíti,

• a tanulói házirend előírásait megszegi,

• bármely módon árt az iskola jó hírnevének

fegyelmező intézkedésben lehet részesíteni.

A felső tagozaton a szóbeli figyelmeztetések a magatartásfüzetben kerülnek beírásra.

Az a tanuló, aki fegyelmezetlen magatartásával zavarja a tanórát, gátolja társai tanuláshoz való jogának érvényesülését, valamint a pedagógus munkájának elvégzését, kiküldhető az óráról. A kiküldött tanulónak az igazgatói iroda előtt kell tartózkodnia és az adott tantárgyból önállóan kell készülnie.

A fegyelmező intézkedések formái:

• tanítói, szaktanári, osztályfőnöki figyelmeztetés,

• tanítói, tanári, nevelői intés,

• osztályfőnöki intés,

• igazgatói figyelmeztetés,

• igazgatói intés,

• nevelőtestületi intés.

A fegyelmező intézkedéseket a pedagógus az elektronikus naplóba írja be.

Az alsó tagozaton öt szóbeli figyelmeztetés, a felső tagozaton öt beírás a magatartás füzetbe osztályfőnöki figyelmeztetést, 10 beírás intést, tizenöt beírás pedig rovót von maga után. Az igazgatói írásbeli intést az osztályfőnök kezdeményezheti.

3.2.2. A fegyelmi büntetések

Az a tanuló, aki kötelességeit vétkesen és súlyosan megszegi, fegyelmi eljárás lefolytatásával fegyelmi büntetésben részesíthető.

A fegyelmi eljárás menete és a büntetési fokozatok az iskola SZMSZ-ban olvashatóak.

A fegyelmező intézkedések és büntetések fokozatai ismételhetőek. Alapját képezik a magatartás és szorgalom félévi és év végi érdemjegyek megállapításának.

Amennyiben osztályfőnöki vagy igazgatói figyelmeztetést kap a tanuló, az adott hónapban a magatartás jegye változónál (3) nem lehet jobb.

A figyelmeztetésnél magasabb büntetési fokozat esetén a tanuló adott havi magatartásjegye rossz (2) minősítésű lehet.

A fegyelmező intézkedések kiegészülhetnek a pedagógus és az igazgató által meghatározott rendezvényekről való eltiltással (pl. farsang, kirándulás, klubdélután, diáknap stb.).

**3.3. Az osztályozó vizsgák**

Az egyéni munkarend szerint tanulónak osztályozó vizsgát kell tennie félévkor és év végén minden tantárgyból, az igazgató által meghatározott időpontban. A vizsgakövetelményekről a szaktanárok e-mail-ben értesítik a vizsgázó tanulót. A vizsgára való felkészítésről a szülő gondoskodik. /20/2012. (VIII. 31.) EMMI rendelet 75§ (2)./ A tanév során az egyéni munkarenddel rendelkező tanulónak az iskola konzultációs lehetőséget biztosít. Az a tanuló, akinek igazolt és igazolatlan hiányzása egy tanévben meghaladja a 250 tanítási órát vagy egy tantárgyból a tanítási órák harminc százalékát, a tanítási év végén csak a nevelőtestület engedélyével tehet osztályozó vizsgát. Ha a tanuló hiányzása miatt teljesítménye a tanítási év közben nem volt értékelhető, a tanítási év végén nem minősíthető, tanulmányait évfolyamismétléssel folytathatja. /EMMI rendelet 51.§ (7), (8)./

**IV. AZ INTÉZMÉNY HASZNÁLATI RENDJE**

**4.1. Használati előírások, kártérítési kötelezettség**

4.1.1. Általános használati rend

A tanulók az iskolában (tanítási időben és utána is) csak pedagógusi felügyelettel tartózkodhatnak. Az intézmény belső és külső területei csak a házirend betartásával vehetők igénybe.

A tanév első tanítási napján az osztályfőnök tájékoztatást ad azokról a baleset-és tűzvédelmi szabályokról, amelyeket a tanulóknak saját és társaik testi épségének védelmében kötelesek megtartani.

A szaktantermekbe és tantermekbe a tanulók csak a terembeosztásban feltüntetett időkben és kizárólag a szaktanárok jelenlétében léphetnek be. Kivételt képeznek a szaktanár által megbízott tanulók. Az interaktív táblával felszerelt tantermekben fokozottan ügyelni kell a nagy értékű táblák és tartozékaik védelmére.

Az épületen belül nem lehet:

• szaladgálni, labdázni, rollerozni, görkorcsolyázni, gördeszkázni,

• másokat a közlekedésben akadályozni,

• a diáktársakat rendbontással zavarni,

• az udvaron kavicsot, követ stb. dobálni,

• az épület ablakain bármilyen tárgyat ki-és bedobni.

4.1.2. Egészségvédelmi szabályok

A diák egészsége védelmében az óraközi szünetek időtartama alatt – az időjárás függvényében – a friss levegőn, az udvaron tartózkodjon (a téli hónapok kivételével kötelezően a 3. szünetben, a többiben ajánlott)!

Tartsa tisztán és rendben környezetét, ügyeljen a mosdók, mellékhelyiségek tisztaságára!

Étkezni csak az ebédlőben, a büfé előterében, az udvaron, esetenként a folyosókon és a tízórai szünet időtartama alatt az osztálytermekben lehet.

4.1.3. Tárgyakra vonatkozó előírások

Tilos az intézménybe olyan tárgyakat behozni, amelyek nem szükségesek a tanításhoz, tűzveszélyesek, tüzet okozhatnak és olyan tárgyakat, amelyek veszélyeztetik a tanuló vagy társai testi épségét és az iskola berendezéseit.

A házirend ellenére behozott tárgyakat használatkor a pedagógus megőrzésre átveszi, és azokat a nap végén kapja vissza a tanuló.

Mobiltelefon a tantermekben, szaktantermekben, gyakorlati helyeken nem használható, a délelőtti és a délutáni tanórák alatt kikapcsolt állapotban a tanulónak a szekrényében kell tartania. A tanuló mobiltelefonját reggel 07.40-ig és 13.10-14.00 óra között használhatja. Ezen időpontokon kívül csak tanári engedéllyel, pedagógiai céllal használható a mobiltelefon. Ellenkező esetben azt elveszi a tanár, s csak a tanítási nap végén adja vissza a gyereknek vagy a szülőnek. Amennyiben a tanuló rendszeresen visszaél a telefon használatára vonatkozó szabályokkal, az iskola fenntartja magának a jogot, hogy megtiltja a telefon behozatalát.

Tilos az intézmény területére rágógumit, szotyolát, cigarettát, alkoholt és egyéb szennyező, veszélyeztető anyagot hozni!

A tanítási időben fülhallgató és zenelejátszó készülék használata nem engedélyezett.

Az iskola területén kép- és hangfelvétel készítése csak igazgatói vagy tanári engedéllyel lehetséges.

Az intézmény az elveszett tárgyakért, pénzért és egyéb értékekért nem vállal felelősséget.

4.1.4. Egyéb rendszabályok

Iskolánkban a gyermeki jogok érvényesülésének biztosa a diákönkormányzatot segítő felnőtt.

A diákönkormányzat saját rendje szerint működik, joga van a diákságot képviselni, minden tanulókat érintő kérdésben.

Az intézményi működéssel kapcsolatban a diákok javaslatokat juttathatnak el az intézményvezetőhöz a diákönkormányzati képviselők közvetítésével. Évente összevont osztályfőnöki óra vagy diákfórum keretében egy alkalommal a tanulóifjúság az iskolavezetésnek elmondja véleményét, kérését, javaslatát.

Egy tanítási napon az osztályközösség kettő témazáró dolgozatot írhat, melynek időpontjáról a szaktanár egy héttel korábban tájékoztatja a tanulókat.

A bombariadó miatti tanítási elmaradás tanévhosszabbítást von maga után. Tűzriadó és más veszély esetén az épületet – a pedagógusok irányításával – fegyelmezetten kell elhagyni a kijelölt útvonalon.

Az iskolában plakátokat és hirdetményeket kihelyezni kizárólag az erre kijelölt helyen, előzetes igazgatói vagy igazgatóhelyettesi engedéllyel szabad.

4.1.5. Vagyonvédelmi és kártérítési felelősség

A vagyonvédelem és saját testi épségük miatt a tanulók csak a használati előírásoknak megfelelően használhatják, kezelhetik az intézmény felszerelési tárgyait, bútorait, eszközeit!

Mindenki köteles óvni az iskola berendezési tárgyait. A meghibásodott berendezési tárgyak észlelését azonnal jelenteni kell az iskola gondnokának vagy az igazgatónak. A meghibásodott berendezést használni szigorúan tilos!

Az üres tantermeket mindig zárva kell tartani!

A tantermek, öltözők felügyeletéről, zárásáról a szaktanár gondoskodik.

Az osztálytermeket a foglalkozások befejezése után, de legkésőbb 14.30 órakor (kivéve, ahol egyéb foglalkozás van) be kell zárni. Ennek felelőse a szaktanár, illetve az épületet záró technikai személyzet. Az épület lépcsőházának, folyosóinak, osztálytermeinek, azok dekorációinak megóvása a helyileg odatartozó osztály minden tanulójának feladata.

Az iskolai könyvtárat csak felnőtt felügyelettel lehet használni, a könyvtár rendjéért a könyvtáros és az ott tanító szaktanárok felelnek.

A számítógép szaktanteremben csak tanári felügyelettel lehet tartózkodni. A terem és a benne lévő gépek használatáért az ott foglalkozást tartó pedagógus felel.

Az iskola nyitva tartása alatt az épületben idegen személy csak az iskola valamely dolgozójának kíséretében tartózkodhat, kivételt képez a technikaterem, tornaterem, tornacsarnok és a hozzá tartozó helyiségek használata.

Ha rongálás, káresemény történik, vagy veszélyes helyzet, körülmény tapasztalható, azonnal jelenteni kell az osztályfőnöknek vagy az intézmény vezetőinek.

Ha a tanuló az intézménynek jogellenesen kárt okoz, a kárt meg kell térítenie! A tanulók által okozott károkról a szülőt az osztályfőnök, illetve az iskolavezetés értesíti. A kártérítés mértékét a gondnok és az igazgató állapítja meg. A kártérítés részleteit a szülővel, gondviselővel megbeszélik.

**V. TANKÖNYVRENDELÉS, TANKÖNYVTÁMOGATÁS ELJÁRÁSI RENDJE**

A szabályozás alapja a nemzeti köznevelés tankönyvellátásáról szóló 2013. évi CCXXXII. törvény, valamint az iskolai tankönyvellátás rendjéről szóló 17/2014. (III.12.) EMMI rendelet.

5.1. A tankönyvrendelést – a munkaközösségek véleményének kikérésével - a tankönyvfelelősök készítik el. Az igazgató tájékoztatja a szülőket a megrendelt tankönyvek köréről. Az igazgató elektronikus formában megküldi a tankönyvrendelési adatokat a fenntartónak és beszerzi a fenntartó írásos egyetértő nyilatkozatát.

5.2. Az igazgató iskolakönyvtári tartós könyvekkel biztosítja az ingyen tankönyveket a tanulók számára.

5.3. Az igazgató határozza meg a tankönyvátvétel idejét és helyét, melyről a szülők tájékoztatást kapnak az iskola honlapján.

5.4. Az ingyenesség biztosítása érdekében az iskola tulajdonát képező ingyen tankönyvekért, tankönyvi segédletekért a tanuló/szülő felel. Ezeket legkésőbb az utolsó tanítási napon a szaktanárnak vissza kell adni. A tankönyv elvesztése, megrongálása esetén a szülő anyagi felelősséggel tartozik.

5.5. Az ingyen, illetve tartós tankönyvbe nem lehet írni. Kivételt képeznek a munkafüzetek, melyek a jogosult tanulók tulajdonába kerülnek.

5.6. A könyvtár állományából kikölcsönzött könyveket legkésőbb az utolsó héten vissza kell hozni a könyvtárba, ellenkező esetben a bizonyítványosztáskor ki kell fizetni.

**VI. BEIRATKOZÁS ELSŐ ÉVFOLYAMRA**

A tanköteles gyermeket a szülő a HIRDETMÉNYBEN közzétett időpontban íratja be iskolánkba.

A NKT 50.§(6) bekezdése alapján iskolánk köteles felvenni azt a tanköteles tanulót, aki életvitelszerűen a beiratkozási körzetünkben lakik.

A további férőhelyek esetén előnyben kell részesíteni azt a halmozottan hátrányos helyzetű tanulót, akinek ezt különleges helyzete indokolja.

Ha az összes felvételi kérelmet helyhiány miatt nem tudjuk teljesíteni, a különleges helyzetű gyermekek kérelmei kerülnek a rangsor élére.

Különleges helyzet:

• a gyermek testvére iskolánk tanulója

• iskolánk speciális tehetséggondozási lehetőségeit kívánják igénybe venni (emelt matematika, testnevelés tagozat, idegen nyelv tagozat)

• munkáltatói igazolás alapján a szülő munkahelye az iskola körzetében található

• iskolánk a gyermek lakóhelyétől egy kilométeren belül helyezkedik el

• Ha iskolánk a megadott sorrend szerint az összes kérelmet helyhiány miatt nem tudja teljesíteni, a maradék csoportba tartozók között sorsolás útján dönt. A sorsolásra az érintett szülőket meghívjuk. A húzás előtt közöljük, hogy hány tanulót tudunk felvenni.

A szülő kötelessége felhívni gyermeke figyelmét a Házirend rendelkezéseinek betartására.

Balatonfüred, 2019. szeptember 2.

Steierlein István

intézményvezető

A házirend elfogadásakor, illetve módosításakor az intézményi tanács véleményezési jogot gyakorolt.

Balatonfüred, …………………………

………………………

az Intézményi Tanács elnöke

A házirend elfogadásakor, illetve módosításakor a diákönkormányzat véleményezési jogot gyakorolt.

Balatonfüred, ………………………………

…………………………………..

a Diákönkormányzat vezetője

…………………… ………………………

tanuló aláírása szülő aláírása